Broj: 711-I-1667-M-136/23-02-19

Zagreb, 04. kolovoza 2023.

 **DANIEL STRČIĆ**

 **općinski načelnik Općine Punat**

**Predmet: mišljenje na zahtjev obveznika Daniela Strčića,**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) dana 27. srpnja 2023. pod brojem 711-U-5617-M-136/23-01-4 zaprimilo je zahtjev za mišljenje koji je podnio obveznik Daniel Strčić, općinski načelnik Općine Punat.

U podnesenom zahtjevu obveznik navodi da je do stupanja na dužnost općinskog načelnika bio zaposlen u Općini Punat na radnom mjestu stručnog suradnika za komunalno gospodarstvo i prostorno planiranje te da je u okviru svoga posla obavljao poslove javne nabave budući da je jedini posjedovao certifikat u području javne nabave. Obveznik nadalje navodi kako je Pravilnikom o izobrazbi u području javne nabave („Narodne novine“, broj 65/17) propisano da se certifikat izdaje na rok od tri godine i obnavlja na temelju redovitog usavršavanja. Stoga, a budući da mu važenje certifikata ističe s danom 13. siječnja 2024.g., obveznik postavlja upit može li mu Općina Punat financirati usavršavanje u trajanju od 32 sata.

Povodom navedenog zahtjeva, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21, dalje ZSSI) na 18. sjednici održanoj 04. kolovoza 2023., obvezniku daje mišljenje, kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Povjerenstvo ističe kako obveznici uz primanje plaće za obnašanje javne dužnosti ne mogu ostvarivati druge primitke, osim naknade stvarnih troškova nastalih u obnašanju dužnosti, budući da bi navedeno bilo suprotno odredbi članka 7. d) ZSSI-a.

Međutim, Povjerenstvo je dana je dana 12. travnja 2022.g. donijelo Dopunu smjernice u kojoj je obrazloženo koje se sve potpore, pomoći te naknade stvarnih troškova ne smatraju dodatnim naknadama za obnašanje javne dužnosti, odnosno koje sve naknade obveznici mogu primiti pa je, između ostalog, Povjerenstvo utvrdilo da u odnosu na plaćanje edukacije i stručnih usavršavanja od strane tijela javne vlasti u kojem obnašaju dužnosti, obveznicima mogu biti plaćene one edukacije i usavršavanja koji bi trajali određeno kraće vremensko razdoblje, a koje bi za cilj imale stjecanje stručnih znanja i vještina povezanih s obnašanjem dužnosti odnosno stjecanje certifikata koji su pretpostavka za obavljanje određenih poslova u tijelu javne vlasti budući da bi se u tom slučaju smatralo da se usavršavanje obveznika ponajprije odvija u javnom interesu.

U konkretnom slučaju, a budući da je općinski načelnik odgovoran za materijalno odnosno financijsko poslovanje općine u kojoj obnaša dužnost te budući da se radi o edukaciji u kraćem trajanju od 32 sata, Povjerenstvo ističe kako plaćanje navedene edukacije općinskom načelniku od strane Općine Punat nije u suprotnosti s odredbom članka 7. točki d) ZSSI-a, dok je pitanje dopustivosti podmirenja troškova edukacije lokalnim dužnosnicima sa stajališta odredbi zakona kojima se uređuje lokalna i područna (regionalna) samouprava nadležno tumačiti Ministarstvo pravosuđa i uprave.

 PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Obvezniku Danielu Strčiću, elektroničkom dostavom
2. Objava na internetskoj stranici Povjerenstva
3. Pismohrana